Åbent brev til Byrådet i Egedal kommune.

Medlemmer af Egedal Lærerkreds samlet til generalforsamling 13. marts 2014 udtaler:

**Medielæringsstrategien i Egedal er umulig at leve op til!**

I medielæringsstrategien for Egedal Kommune står der blandt andet:

”*Det trådløse netværk i dagtilbud og folkeskole skal imødekomme en fremadrettet it-infrastruktur, hvor personale og børn har mulighed for at være online hele tiden”*

Det har indtil videre været en vittighed på kommunens skoler.

Den inddragelse af digitale midler, i alle fag, som er en forpligtelse for lærerne har været en lang ørkenvandring i ventetid, opstartsvanskeligheder og forbindelsesproblemer. Vi er igen og igen blevet lovet, at nu virker det hele snart; først efter sommerferien i 2013, så efter efterårsferien og senest efter juleferien, men:

”Det virker stadig ikke!”

Som lærere og børnehaveklasseledere i Egedal vil vi gerne leve op til vores forpligtigelse og inddrage IT i undervisningen.

Dette er desværre pt. nærmest en umulighed, både i forhold til netværk, men bestemt også i forhold til forældede pc’er.

Infrastrukturen og maskinellet skal virke nu og ikke om en måned, et år eller…..

På generalforsamlingen vegne

Steen Herløv Madsen

Kredsformand

Egedal Lærerkreds